**Latvijas būvniecības padomes (LBP) sēdes**

PROTOKOLS

Latvijas Republikas Ekonomikas ministrija (EM)

 Rīga, Brīvības iela 55, 506.telpa, plkst.14:00

Rīgā, 2019. gada 24.janvārī Nr.2

Sēdi vada: **Baiba Fromane –** Latvijas Būvniecības padomes priekšsēdētāja

Sēdē piedalās: **Kaspars Bondars, Artis Dzirkalis, Pēteris Dzirkals, Dzintra Gorbunova, Klāvs Grieze, Normunds Grinbergs, Leonīds Jākobsons, Ināra Laube, Gints Miķelsons, Jānis Rāzna, Ervīns Timofējevs, Normunds Tirāns,** **Gunārs Valinks, Roberts Vecums–Veco.** Pilnvarots: **Ilmārs Leikums** (LBBA), aizvieto: **Margarita Gorškova** (LPS), **Olga Feldmane** (EM)

Uzaicinātie: **Jānis Ankipāns** **–** Latvijas Ilgtspējīgas būvniecības padome;

 **Jolanta Gau –** Jūrmalas pilsētas domes, Inženierbūvju un ģeodēzijas nodaļas ģeodēziste;

 **Zoja Bruģe –** Rīgas pilsētas būvvalde.

Sēdē nepiedalās: Andris Bērziņš, Vija Gēme, Raitis Gultnieks (LBBA), Jurijs Strods (LPS), Edmunds Valantis.

Protokolē: Inese Rostoka - EM Būvniecības politikas departamenta vecākā eksperte.

Darba kārtībā:

1. Latvijas Būvniecības padomes darba plāns 2019.gadā.

2. Priekšlikumi Latvijas Būvniecības padomes darba organizēšanai.

3. Citi jautājumi.

Sēdi sāk 14:10

**Protokolā lietotie saīsinājumi**

BIM – Būvniecības informācijas modelēšana

EM – Ekonomikas ministrija

EDLUS – elektroniskā darba laika uzskaites sistēma

FIDIC - Starptautiskā inženierkonsultantu federācija (*Fédération Internationale Des Ingénieurs-Conseils)*

LBBA - [Latvijas Būvinspektoru un būvuzraugu asociācija](http://www.buvinzenierusavieniba.lv/latvijas-buvinspektoru-un-buvuzraugu-asociacijas-lbba-biedru-sapulce-ievel-valdi-un-priekssedetaju)

LBP, Padome – Latvijas Būvniecības padome

LPS – Latvijas Pašvaldību savienība

MK – Ministru kabinets

Partnerība – Latvijas Būvuzņēmēju partnerība

VEDLUDB – Valsts elektroniskā darba laika uzskaites sistēmas datu bāze

**1.§**

**Latvijas Būvniecības padomes darba plāns 2019.gadā**

---------------------------------------------------------------------------------------------

**Ziņo:** B.Fromane

Apkopojot visus iepriekšējos periodos Padomes atbalstītos uzdevumus un pieņemtos lēmumus, ir izstrādāti priekšlikumi Padomes darbam turpmākajiem trijiem gadiem *(prezentācija pielikumā).*

**Mērķis**

* Atbildīgas, kvalitatīvas un drošas būvniecības veicināšana;
* Godīgas konkurences un vienotu principu nodrošināšana;
* Ēnu ekonomikas mazināšana;
* Darba tirgus efektīvas darbības stimulēšana;
* Investīciju piesaiste un plānošana nozares konkurētspējai un produktivitātei;
* Administratīvā sloga un izmaksu mazināšana.

**Svarīgākie uzdevumi**

* 1. Noteikt skaidru būvniecības procesu dalībnieku atbildības sadalījumu Būvniecības likumā;
* 2. Izstrādāt jaunu visu risku apdrošināšanas likumu;
* 3. Ieviest vienotu praksi publisko iepirkumu būvniecības līgumos;
* 4. Izstrādāt būvkomersantu klasifikācijas modeli;
* 5. Ieviest Ģenerālvienošanos par minimālo algu;
* 6. Veicināt darbaspēka pieejamību būvniecībā;
* 7. Publiskais iepirkums būvniecībā:
* 7.1. Publiskajos iepirkumos atteikties no zemākās cenas kā vienīgā kritērija;
* 7.2. Nodrošināt paredzamās līgumcenas apmēra atbilstību tirgus cenām un to izmaiņām publiskajos iepirkumos, kā arī nodrošināt elektroenerģijas gala cenu patērētājiem, kas ir līdzvērtīga Baltijas reģiona valstīm.

Problēma aktuāla ņemot vērā būvniecības izmaksu pieaugumu.

* 8. Izstrādāt stratēģisku valdības plānu lielāko objektu būvniecībai, t.sk. *Rail baltica* īstenošanai, kā arī ilgtermiņa redzējumu infrastruktūras uzturēšanai. Mazināt pīķus būvniecības nozarē;
* 9. Pilnveidot būvspeciālistu un citu būvniecības nozarē nepieciešamo speciālistu izglītības sistēmu;
* 10. Veicināt būvniecības nozares digitalizācijas attīstību.

**Citi uzdevumi**

* Alternatīva strīdu izskatīšanas mehānisma izstrāde;
* EDLUS paplašināšana un ieviešana, VEDLUDB izveide (jāseko lai neparādītos nesamērīgas un neizdiskutētas prasības no valsts puses);
* Efektīva un samērīga atbildīgo iestāžu tirgus uzraudzība, kas vērsta uz godīgu uzņēmumu aizsardzību;
* Būvprojektu saskaņošanas vienkāršošana;
* Būvniecības standartu pieejamības un tulkošanas nodrošināšana;
* Darba apstākļu uzlabošana;
* Efektīva būvspeciālistu sertificēšans sistēma un tās uzraudzība.

**B.Fromane** aicina Padomi vienoties par 3 - 5 prioritāriem uzdevumiem, kas būtu šī gada prioritātes.

**G.Miķelsons –** vēlas atgādināt, ka 2017.gadā Padomē tika apstiprināta “Latvijas Būvniecības nozares attīstības stratēģija 2017.-2024.gadam” (turpmāk – Stratēģija), kas joprojām spēkā. Priekšlikums būtu to darba grupā aktualizēt un Padomē vēlreiz apstiprināt. Liela daļa no uzdevumiem pārklājas, bet daži uzdevumi priekšlikumos nav iekļauti, kā nozares apgrozījuma un plānošanas jautājumi, nozares pakalpojumu produktivitātes un nozares kvalitātes jautājumi.

Ir arī valdības deklarācija, kurā iekļautas trīs prioritātes būvniecības nozares attīstībai: efektīvs būvniecības process, digitāla dokumentu aprite, un būvniecības dalībnieku atbildība sadalījums.

**B.Fromane** - vēlētos Padomes darbā nonākt līdz konkrētākām problēmām, būtu jāvienojas par rezultātu ko vēlētos sasniegt un precizēt atbilstoši Stratēģiju. Stratēģija ir vairāk politikas veidošanas dokuments. Šobrīd ir jauna valdība un jauna Saeima un Stratēģijā arī var veikt korekcijas.

**O.Feldmane –** vērš Padomes uzmanību uz to, ka Stratēģijā ir ietverti konkrēti uzdevumi ar konkrētiem izpildes termiņiem un ministrija, gatavojot Rīcības plānu 2019.gadam, ir balstījusi uz šiem Stratēģijā dotajiem un Padomes apstiprinātajiem uzdevumiem.

**P.Dzirkals** – izsaka priekšlikumu, ka vajadzētu panākt, ka Padome operatīvi risina aktuālās problēmas, nākt ar kādu likumdošanas iniciatīvu. Padomei ir pietiekami plaša pārstāvniecība, kur šīs problēmas varētu tikt identificētas (piem.Banku garantijas), tad arī nozare novērtētu Padomes darba lietderību.

**N.Tirāns –** saskata pretrunas veicamajos uzdevumos. Paredzēta BIM ieviešanas veicināšana: BIM attīstīsies, ja būvē vajadzēs vairāk izmantot gatavu produkciju un ražošana pārcelsies no būvlaukuma uz rūpnīcām, ēnu ekonomikas apkarošana arī veicinās BIM ieviešanu, bet ievedot viesstrādniekus, BIM neattīstīsies.

Padomes locekļi vēlējās zināt EM viedokli par prioritārajiem uzdevumiem un Padomes lomu.

**O.Feldmane –** Padome nav domāta, lai atvieglotu ministrijas darbu, tā bija domāta, lai nozare savā starpā vienotos par kopēju viedokli (kompromisu), nevis katra institūcija nāktu ar savu viedokli. Decembrī Padome pie budžeta sadalījuma vienojās par konkrētiem pasākumiem, kas arī ir ielikti Rīcības plānā 2019.gadam, tāpēc ir lūgums pieturēties pie viena konkrēta dokumenta. Ja nepieciešams varam nākt kopā un runāt arī par citām prioritātēm. Lūgums Padomei ņemt vērā EM kapacitāti un definēt 3 – 4 prioritātes.

**B.Fromane** - Padome nav radīta, lai tikai būtu atbalsts valsts pārvaldei, bet arī lai virzītu jautājumus, kas ir svarīgi pašai nozarei.

**Padome kā prioritārus izvirza sekojošus īstermiņa mērķus un uzdevumus:**

1. Noteikt skaidru būvniecības procesu dalībnieku atbildības sadalījumu Būvniecības likumā un izstrādāt jaunu visu risku apdrošināšanas likumu;
2. Projektēšanas procedūru sakārtošana (būvvaldē iesniedzamais projekta apjoma, projektēšanas stadijas u.c.)( atbalsta E.Timofējevs, N.Tirāns, I.Laube)
3. Ieviest vienotu praksi publiskajos būvniecības iepirkumos(FIDIC līgumi, banku garantijas, saimnieciskais izdevīgums )
4. Izstrādāt stratēģisku valdības plānu lielāko objektu būvniecībai, t.sk. *rail baltica* īstenošanai, kā arī ilgtermiņa redzējumu infrastruktūras uzturēšanai;
5. Veicināt darbaspēka pieejamību būvniecībā, darba spēka būvniecībā kvalifikācijas izpēte.

**Nolemj**: Padomes locekļiem divu nedēļu laikā iesniegt sekretariātam savu organizāciju viedokli par īstermiņa prioritātēm Padomes darbam 2019.gadā, ja citu priekšlikumu nebūs, tad tiks apstiprināti sēdē identificētie 5 galvenie uzdevumi.

**2.§**

**Priekšlikumi Latvijas Būvniecības padomes darba organizēšanai.**

----------------------------------------------------------------------------------------------

**Ziņo:** B.Fromane

Piedāvā vīziju Padomes sēdes organizēšanai un piedāvā vienoties, ka sēdes nav garākas par divām stundām*. (Prezentācija pielikumā)*

**Padomes sēde tiek dalīta 3 daļās:**

1. **Satura jautājums**, vitāli svarīga ministra dalība, ministram viena stunda mēnesī veltīta būvniecības nozarei varētu būt iespējama;

Saturiski: Viena aktuāla nozares tēma par kuru vienojas iepriekš. Vienojas, kurš sagatavo Padomes lēmuma projektu un publiskas pozīcijas nepieciešamības gadījumā, tiek iepriekš sagatavota preses relīze.

1. daļas ilgums 1 stunda.

1. **Definēto prioritāšu virzība un statuss**.

Informācija par padomes definēto prioritāšu virzību un statusu.

2. daļas ilgums 15 minūtes.

1. **Normatīvo aktu priekšlikumi.**

Skatīt tikai tos projektus, par kuriem materiāli ir saņemti ne vēlāk kā 1 nedēļu pirms paredzētās padomes sēdes. Tiek izsūtīti priekšlikumi, lai padomes locekļi var sagatavot savu viedokli, pozīciju.

3. daļas ilgums 45 minūtes.

 Ja jautājumu ir vairāk Padome var sanākt arī vairāk kā reizi mēnesī, lai definētu savu pozīciju.

**G.Miķelsons** – ierosina, ka EM, pirms kādu grozījumu veikšanas normatīvajā regulējumā, Padomei noprezentē konceptuālos priekšlikumus, par kuriem Padome jau iepriekš var izdiskutēt.

Nolemj sēdes 3. daļu sadalīt divās daļās:

* 1. Jaunās iniciatīvas (Padome vienojas vai skata tikai elektroniski vai skata padomes sēdē);
	2. Ministrijas sagatavotie normatīvo aktu grozījumi.

Ja jautājums nav sagatavots Padomes sēdei, tad Padome var lemt par jautājuma neskatīšanu sēdē.

**O.Feldmane** – atbalsta Padomes darba grupas veidošanu, lai vienotos par pozīcijām sabiedrības apspriešanai nodotajos grozījumos MK noteikumos “Vispārīgie būvnoteikumi” (turpmāk - VBN darba grupa).

**Nolemj**: 1. Padome konceptuāli atbalsta Padomes sēžu organizēšanas kārtību.

1. Organizācijas var pieteikt savus pārstāvjus VBN darba grupas, sēdei šā gada 14.februārī, plkst. 14.00.

**3.§**

**Citi jautājumi**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Nākamās sēdes laiks un Darba kārtība.

Priekšlikumi nākamās sēdes darba kārtībai:

**1.daļa. Uzaicināt uz Padomes sēdi jauno ekonomikas ministru, lai attīstītu sadarbību. Sarunā ar ministru iekļaut tēmu par nozares svarīgākajiem jautājumiem un prioritātēm.**

Nākamajā marta sēdē skatīt jautājumu par garantijām publiskajos būvniecības iepirkumos, kur Partnerība sniegs prezentāciju. Turpmākajās sēdēs Partnerība gatava sniegt informāciju arī par publiskajiem iepirkumiem būvniecībā, tajā skaitā par zemāko cenu kā vienīgo kritēriju .

**Nolemj:** Latvijas Būvniecības padomes sēde plānota **2019.gada 21.februārī, plkst.14:00.**

Sēdi slēdz 15:15

Padomes priekšsēdētāja B.Fromane

Protokolēja I.Rostoka